钦定古今图书集成/明伦汇编/官常典/第730卷 > 和速嘉安礼
## 钦定古今图书集成/明伦汇编/官常典/第730卷 > 和速嘉安礼

按《金史忠义传》：“安礼，字子敬，本名酌，大名路人。颖悟
博学，淹贯经史，大定二十八年进士。至宁末，为泰安
州刺史。贞祐初，山东被兵，郡县望风而遁。或劝安礼
去之，安礼曰：‘我去，城谁与守，且避难，负国家之恩乎’？
乃团练缮完，为御守计。已而大元兵至，战旬日不能
下，谓之曰：‘此孤城耳，内无粮储，外无兵援，不降无遗
类矣’。”安礼不听。城破被执，初不识其为谁，或妄以酒
监对，安礼曰：“我刺史也，何以讳为？”使之跪，安礼不屈，
遂以戈撞其胸而杀之。诏赠泰定军节度使，谥坚贞。